ອົງການກວດກາລັດຖະບານ ແລະ ອົງການກວດສອບແຫ່ງລັດ ໄດ້ຈັດກອງປະຊຸມທົບທວນ ແລະ ປຶກສາຫາລືກ່ຽວກັບການປະສານງານລະຫວ່າງສອງອົງການກວດສອບແຫ່ງລັດ ແລະ ອົງການກວດກາລັດຖະບານ ປະຈໍາປີ 2015 ຂຶ້ນ ໃນວັນທີ 23 ພະຈິກ 2015 ທີ່ສະໂມສອນອົງການກວດສອບແຫ່ງລັດ, ໂດຍການເປັນປະທານຮ່ວມຂອງສະຫາຍ ດຣ. ບຸນທອງ ຈິດມະນີ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ປະທານຄະນະກວດກາສູນກາງພັກ, ປະທານອົງການກວດກາລັດຖະບານ, ຫົວໜ້າອົງການຕ້ານການສໍ້ລາດບັງຫຼວງຂັ້ນສູນກາງ ແລະ ສະຫາຍ ດຣ. ນາງ ວຽງທອງ ສີພັນດອນ ເລຂາຄະນະພັກ, ປະ ທານອົງການກວດສອບແຫ່ງລັດ, ໃຫ້ກຽດເຂົ້າຮ່ວມມີບັນດາທ່ານຮອງປະທານ, ຫົວໜ້າກົມ, ຮອງກົມ ຂອງອົງການກວດກາລັດຖະບາຍ ແລະ ອົງການກວດສອບແຫ່ງລັດ, ຫົວໜ້າ, ຮອງຫົວໜ້າອົງການກວດສອບປະຈໍາພາກ, ຫົວໜ້າກົມກວດກາກະຊວງ, ຫົວໜ້າພະແນກກວດກາລັດແຂວງຈໍານວນໜຶ່ງ ແລະ ພະນັກງານຫຼັກແຫຼ່ງຂອງທັງສອງຝ່າຍເຂົ້າຮ່ວມ ຈໍານວນ 113 ສະຫາຍ, ຍິງ 26 ສະຫາຍ.
ກອງປະຊຸມໄດ້ຮັບຟັງການລາຍງານບົດສະຫຼຸບຂອງ ສະຫາຍ ປະດັບເພັດ ໄຊຍະໂຄດ ຮອງປະທານອົງການກວດສອບແຫ່ງລັດ ກ່ຽວກັບຜົນການຈັດຕັ້ງປະຕິບັດບົດບັນທຶກການປະສານງານລະຫວ່າງ ອົງການກວດກາລັດຖະບານ ແລະ ອົງການກວດສອບແຫ່ງລັດໃນໄລຍະຜ່ານມາ ຕາມບົດບັນທຶກສະບັບທີ 1 ພະຈິກ 2013. ຫຼັງຈາກນັ້ນ ສະຫາຍ ຄໍາສຸກ ບຸນຍະວົງ ຮອງປະທານອົງການກວດກາລັດຖະບານໄດ້ຂຶ້ນປະກອບຄຳເຫັນ, ທັງສອງສະຫາຍໄດ້ຍົກໃຫ້ເຫັນໝາກຜົນການຈັດຕັ້ງປະຕິບັດບົດບັນທຶກ ຜ່ານມາມີດ້ານນດີ, ຂໍ້ຄົງຄ້າງ, ຂໍ້ສະດວກ, ຂໍ້ຫຍຸ້ງຍາກ ພ້ອມທັງສະເໜີທິດທາງ, ວິທີການ ແລະ ມາດຕະການໃນການປະສານງານລະຫວ່າງສອງອົງການ ໃຫ້ໄດ້ດີກວ່າເກົ່າ, ຈາກນັ້ນ ສະຫາຍ ສຸກຄໍາເພັດ ເຮືອງບຸດສີ ຫົວໜ້າຫ້ອງການອົງການກວດກາລັດຖະບານໄດ້ຂຶ້ນຜ່ານຮ່າງບົດບັນທຶກການປະສານງານລະຫວ່າງອົງການກວດກາລັດຖະບານ ແລະ ອົງການກວດສອບແຫ່ງລັດສະບັບປັບປຸງ ເຊິ່ງໄດ້ກໍານົດເພີ່ມຕື່ມບັນຫາການປະສານງານ ແລະ ແບ່ງຄວາມຮັບຜິດຊອບໃຫ້ລະອຽດກວ່າເກົ່າ ແລະ ກໍານົດການປະຊຸມຮ່ວມກັນເພື່ອປຶກສາຫາລືການກວດສອບ ແລະ ການກວດກາ ຕາມມະຕິຂອງສະພາແຫ່ງຊາດແຕ່ລະສະໄໝຢ່າງຕໍ່າ ປີໜຶ່ງ 2 ຄັ້ງ. ຫຼັງຈາກນັ້ນບັນດາສະຫາຍຕາງໜ້າກົມຂອງ 2 ອົງການ ແລະ ຕາງໜ້າອົງການກວດສອບປະຈໍາພາກ, ຫົວໜ້າກົມກວດກາກະຊວງ ແລະ ຫົວໜ້າພະແນກກວດກາລັດແຂວງ ກໍໄດ້ຂຶ້ນປະກອບຄໍາເຫັນຕໍ່ກອງປະຊຸມ ເຊິ່ງແຕ່ລະສະຫາຍໄດ້ລາຍງານການເຄື່ອນໄຫວກວດສອບ, ກວດກາຜ່ານມາ ແລະ ການປະສານສົມທົບຂອງສອງຂະແໜງການ ພ້ອມທັງປະກອບຄໍາເຫັນໃສ່ຮ່າງບົດບັນທຶກສະບັບປັບປຸງໃຫ້ມີເນື້ອໃນຄົບຖ້ວນຂຶ້ນຕື່ມ; ໂອກາດດັ່ງກ່າວ ສະຫາຍ ດຣ. ບຸນທອງ ຈິດມະນີ ໄດ້ໂອ້ລົມຕໍ່ກອງປະຊຸມ ເຊິ່ງສະຫາຍໄດ້ຕີລາຄາສູງຕໍ່ການປະສານງານຂອງສອງອົງການໃນໄລຍະຜ່ານມາ ແລະໄດ້ຍ້ອງຍໍຊົມເຊີຍຕໍ່ພະນັກງານທັງສອງອົງການ ທີ່ໄດ້ປະຕິບັດໜ້າທີ່ຢ່າງທ່ຽງທໍາ ແລະ ໄດ້ຮັບຜົນສໍາເລັດຕາມລະດັບຄາດໝາຍທີ່ໄດ້ວາງໄວ້; ພ້ອມທັງໃຫ້ທິດຊີ້ນໍາແກ່ພະນັກງານທັງສອງອົງການ ເປັນຕົ້ນພະນັກງານການນໍາຫຼັກແຫຼ່ງ ຈົ່ງເອົາໃຈໃສ່ຕື່ມຕໍ່ການປະຕິບັດໜ້າທີ່ຕາມພາລະບົດບາດທີ່ ພັກ-ລັດ ມອບໝາຍໃຫ້ ຢ່າງມີຄວາມຊື່ສັດ, ທ່ຽງທໍາ, ເຂັ້ມງວດຕາມລະບຽບກົດໝາຍ ໃຫ້ສົມກັບວ່າເປັນອົງການກວດສອບແຫ່ງລັດ ແລະ ອົງການກວດກາລັດຖະບານທີ່ແທ້ຈິງ.